香奩體
作者：陳允平
朝代：宋

paragraphs: 小院薰風滿，閑庭白晝長。
蜻蜓楊柳岸，鸂鶒芰荷塘。
雲合朱檐卸，山高翠閣涼。
蔓滋青薜荔，芽長紫良薑。
簾幕深深地，闌干曲曲廊。
淡烟瑶草細，流水碧桃香。
幡影重門靜，苔痕小篆荒。
螭盤丹鼎雪，龍吸露臺漿。
琴古翻新調，笙沉靘舊簧。
雨聲犀角枕，月色象牙牀。
掌上雙鸚鵡，屏間兩鳳凰。
石函藏寶劍，金鑰啟瑶箱。
扇雉團清影，奩鴛試曉妝。
霞綃衣窄索，雲錦珮玎璫。
鬢攏金蟬矗，釵橫玉燕翔。
袂飄天水碧，裙濺鬰金黄。
太液簫初遠，蓬壺漏未央。
流星飛碧落，零雨下銀潢。
去去人千里，迢迢天一方。
斷腸春洛浦，殘夢夜瀟湘。